**ДО**

**ОБЩИНСКИ СЪВЕТ РУСЕ**

**ПРЕДЛОЖЕНИЕ**

**ОТ ЗДАРВКА ВЕЛИКОВА**

*За Кмет на Община Русе,*

*Съгласно Заповед РД-01-3210/08.10.2025 г.*

**ОТНОСНО**: Даване на съгласие за изразходване на преходния остатък на социалната услуга Дом за стари хора (ДСХ) „Възраждане“ за изграждане на два нови корпуса на Дом за пълнолетни лица с деменция (ДПЛД) „Приста“ и промяна на бюджета на община Русе за 2025 г.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Процесът по реформиране на социалните услуги и подготовката на първия План на социалните услуги в община Русе за 2026 г., наложиха извършване на актуална оценка и анализ на съответствието на материално - техническата база на всички действащи на територията на общината социални услуги - държавно делегирани дейности, съобразно изискванията на Наредбата за качество на социалните услуги (НКСУ) и приложенията към нея. Изведена е необходимост от значителни инвестиции за привеждането на социалните услуги в съответствие с нормативните изисквания и организиране на всички възможни ресурси за постигане на тази цел.

Към момента по Оперативна програма „Национален план за възстановяване и устойчивост“ се реализира проект „Извършване на строителни дейности и доставка на оборудване и обзавеждане с оглед реформиране и привеждане на съществуващата материална база на ДСХ "Възраждане" Русе в пълно съответствие със стандартите за качество на услугата „Резидентна грижа за възрастни хора в надтрудоспособна възраст“. Общата стойност на проекта възлиза на близо 6,5 млн. лева.

ДПЛД „Приста“, за разлика от ДСХ „Възраждане“, все още не е планиран за реформиране и преструктуриране по Националната стратегия за дългосрочна грижа. Той е с места за 120 потребители и работи с пълен капацитет. Броят на чакащите лица за постъпване в специализираната институция се увеличава. Ежемесечно се налагат по няколко кризисни настанявания на хора в напреднала форма на болестта.

Сградният фонд на ДПЛД „Приста“ включва няколко едноетажни постройки, организирани структурно и функционално, като самостоятелен обект: административен блок, кухненски блок с трапезария за потребителите; помещения със спомагателни функции (котелно и склад) и шест самостоятелни, едноетажни блока за настаняване на потребителите. Само един от шестте блока за потребители е реновиран, със стаи за двама и самостоятелни санитарни възли. Останалите пет са с остаряла материално-техническа база, стаите са за по четири или пет потребители, санитарните помещения са общи.

За да се подобри специализираната среда в ДПЛД „Приста“ и тя да е съобразена в по-голяма степен със стандартите по НКСУ са предприети действия за изграждането и оборудването на два нови корпуса, с топла връзка между тях, на същия адрес. Извършено е инвестиционно проектиране и възлагане на обществена поръчка за строително-монтажни работи (СМР), за реализирането на които липсва друг финансов ресурс.

С цел ефективното управление на средствата за делегирани от държавата дейности в социалната сфера, спазвайки изискванията за законосъобразност и целесъобразност, натрупаните през последните години преходни остатъци в двете специализирани институции в гр. Русе - ДСХ „Възраждане“ и ДПЛД „Приста“, биха могли да се използват за капиталови разходи с цел разширяване на материалната база с два нови корпуса.

Както е посочено в приложеното писмо от Агенция за качество на социалните услуги, с изх. № О-376/30.07.2025г., правно основание за това е чл. 91, ал. 2 от Закона за държавния бюджет за 2025 г., съгласно който „неусвоените към 31 декември 2024 г. средства по бюджетите на общините от трансфери по [чл. 52, ал. 1, т. 1, буква "а" от Закона за публичните финанси](apis://Base=NARH&DocCode=41049&ToPar=Art52_Al1_Pt1_Letа&Type=201/), постъпили през предходни години, с изключение на тези във функция "Образование", могат да се разходват по решение на Общинския съвет за делегираните от държавата дейности във всички функции, в т. ч. за капиталови разходи, ако това не противоречи на условията, определени в нормативния акт, с който са одобрени“.

След проведена процедура и избран изпълнител на СМР на обект „Два нови корпуса за домуващи в Дом за пълнолетни лица с деменция „Приста“ е сключен договор на стойност **2 744 289, 68 лв. без ДДС**, съответно **3 293 147, 62 лв. с ДДС.**

За финансиране на СМР за изграждането на двата нови корпуса, е предвидено да се използват средствата от преходен остатък на ДПЛД „Приста“ в размер на **1 400 000, 00 лв.**

Към момента тече процедура по избор на изпълнител за осъществяване на строителен надзор по време на СМР, за което е необходимо да се предвидят допълнителни средства.

От горепосоченото става ясно, че с генерирания преходен остатък на ДПЛД „Приста“ ще се осигури частично финансиране на строителните дейности. За осигуряване цялостното изграждане на двата нови корпуса и топлата връзка между тях, е необходимо дофинансиране със сумата от **2 000 000, 00 лв**., която **предлагам** да бъде осигурена от преходния остатък на ДСХ „Възраждане“, който е в размер на **2 002 151, 00 лв.** (натрупан в периода на пандемията от COVID 19, поради незапълнен капацитет и нереализирани капиталови разходи във връзка с предстоящото пълно реновиране на социалната услуга по европейски проект).

Предвид изложеното и на основание чл. 63, ал. 1 от Правилника за организацията и дейността на ОбС-Русе, неговите комисии и взаимодействието му с общинската администрация, предлагам ОбС - Русе да приеме следното:

**РЕШЕНИЕ:**

На основание чл. 21, ал. 2, във вр. с ал. 1, т. 6 и чл. 17, ал.1, т. 7 от ЗМСМА, чл. 91, ал. 2 от Закона за държавния бюджет за 2025 г. на Република България за 2025 г., чл. 124 от Закона за публичните финанси, Общински съвет – Русе **реши:**

1. Дава съгласие част от преходния остатък на социалната услуга Дом за стари хора (ДСХ) „Възраждане“ в размер на 2 000 000,00 лв. да се разходва за изграждането на два нови корпуса на Дом за пълнолетни лица с деменция (ДПЛД) „Приста“.

2. Одобрява промяна в бюджета на община Русе за 2025 г. , както следва:

2. 1. Дейност 540 Дом за стари хора (ДСХ)

§ 10-30 Текущ ремонт (-) 1 500 000 лв.

§ 10-15 Разходи за материали (-) 500 000 лв.

2.2. Дейност 541 Дом за пълнолетни лица с деменция (ДПЛД) „Приста“

§ 52-02 Придобиване на сгради (+) 2 000 000 лв.

Обект „Изграждане на два нови корпуса за домуващи в ДПЛД „Приста“ първи етап“

/било: 1 400 000 лв., става: 3 400 000 лв./ (+) 2 000 000 лв.

След извършване на корекция.

**Приложение**: Писмо с изх. № О-376/30.07.2025г. на Агенцията за качеството на социалните услуги.

**ВНОСИТЕЛ:**

**ЗДРАВКА ВЕЛИКОВА**

*За Кмет на Община Русе,*

*Съгласно Заповед РД-01-3210/08.10.2025 г.*