**ДО**

**ОБЩИНСКИ СЪВЕТ - РУСЕ**

**ПРЕДЛОЖЕНИЕ**

от Евгени Игнатов Игнатов  
общински съветник от групата на ГЕРБ

**Относно:** Предоставяне на финансова подкрепа на Футболен клуб „Дунав“ Русе в размер на 100 000 (сто хиляди) лева

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Футболен клуб „Дунав“ Русе е утвърден спортен символ на нашия град, с дългогодишна история и значим принос в развитието на детско-юношеския и професионалния футбол в региона. Клубът представлява Русе на национално ниво и е основен фактор за популяризирането на спорта сред младите хора.

През последните години Община Русе последователно подпомага дейността на клуба, като осигурява финансови средства за участие в първенства, организация на тренировъчен процес и поддръжка на спортната база. Въпреки предприетите усилия, към настоящия момент клубът среща сериозни финансови затруднения, свързани с текущото му участие в шампионата на Втора професионална лига, разходите за пътувания, издръжка на спортно-техническия щаб и юношеските формации.

Стартът на новия сезон е повече от отличен. От изиграни 10 срещи – клубът има 9 победи и 1 равенство с голова разлика 23 : 3 (+19) и първо място във Втора лига с 28 точки с преднина от 3 и 4 точки пред ФК „Фратия“ и ФК „Янтра“.

С оглед осигуряване на нормалното функциониране на клуба, неговото представяне в първенството и запазване на традициите на професионалния футбол в Русе, предлагам Община Русе да отпусне еднократна финансова помощ в размер на 100 000 (сто хиляди) лева на Футболен клуб „Дунав“ Русе.

Предоставените средства ще бъдат използвани до края на 2025 година за:

* покриване на разходи за участие в първенството на Втора лига;
* заплащане на съдийски такси, транспортни и организационни разходи;
* развитие на детско-юношеската школа.

Подкрепата на спортните клубове, и по-специално на ФК „Дунав“ Русе, е инвестиция в младите хора, в здравето и имиджа на нашия град. Финансирането ще гарантира устойчивост на спортните постижения и ще допринесе за развитието на общинската спортна политика.

Предвид гореизложеното, на основаниечл. 21, ал. 2, във връзка с ал. 1, т. 6 от Закона за местното самоуправление и местната администрация (ЗМСМА), предлагам на Общински съвет – Русе да приеме следното

**Р Е Ш Е Н И Е:**

1. **Одобрява** предоставянето на финансова подкрепа на Футболен клуб „Дунав“ Русе в размер на 100 000 (сто хиляди) лева.
2. Средствата да бъдат осигурени от резерва на бюджета на Община Русе за 2025 г.
3. Кметът на Община Русе да сключи споразумение с клуба, в което да се конкретизират условията за предоставяне, отчитане и контрол върху изразходването на средствата.

С уважение,

**ЕВГЕНИ ИГНАТОВ**